b'\n_START_ARTICLE_\nPaminklas Vikipedijai\n_START_PARAGRAPH_\nPaminklas Vikipedijai\xc2\xa0\xe2\x80\x93 pirmasis pasaulyje paminklas Vikipedijai, skirtas visiems Vikipedijos k\xc5\xabr\xc4\x97jams, 2014\xc2\xa0m. spalio 22 d. atidengtas Slubic\xc4\x97se, Lenkijoje._NEWLINE_Beveik trij\xc5\xb3 metr\xc5\xb3 paminklo id\xc4\x97jos iniciatorius\xc2\xa0\xe2\x80\x93 Krzysztof Wojciechowski, administracinis Collegium Polonicum (mokslin\xc4\x97-edukacin\xc4\x97 institucija Slubicuose) direktorius. Paminklo projekt\xc4\x85 suk\xc5\xabr\xc4\x97 30-metis arm\xc4\x97n\xc5\xb3 menininkas Mihran Hakobian. Paminklas vaizduoja ant pjedestalo, simbolizuojan\xc4\x8dio knygas, stovin\xc4\x8dias keturias \xc5\xbemoni\xc5\xb3 fig\xc5\xabras (dvi moterys ir du vyrai), kurios laiko Vikipedijos logotip\xc4\x85\xc2\xa0\xe2\x80\x93 neu\xc5\xbebaigt\xc4\x85 i\xc5\xa1 d\xc4\x97lion\xc4\x97s dali\xc5\xb3 sudaryt\xc4\x85 gaubl\xc4\xaf. Ant paminklo pjedestalo yra trys atminimo lentel\xc4\x97s lenk\xc5\xb3, angl\xc5\xb3 ir vokie\xc4\x8di\xc5\xb3 kalbomis._NEWLINE_Paminkl\xc4\x85 finansavo Slubic\xc5\xb3 miesto savivaldyb\xc4\x97. Jo kaina\xc2\xa0\xe2\x80\x93 62 t\xc5\xabkst. zlot\xc5\xb3._NEWLINE_Vikimedijos fondo prane\xc5\xa1ime spaudai Valdybos pirmininkas D\xc5\xbeimis Veilsas teigia: \xe2\x80\x9eKai 2001\xc2\xa0m. buvo prad\xc4\x97tas Vikipedijos projektas, negal\xc4\x97jau n\xc4\x97 pasvajoti, kad kada nors Vikipedija bus pagerbta paminklu\xc2\xa0\xe2\x80\x93 mes ra\xc5\xa1\xc4\x97me apie paminklus, fotografavome juos m\xc5\xabs\xc5\xb3 projekto Wiki Loves Monuments konkurso metu, o dabar ir patys turime m\xc5\xabs\xc5\xb3 paminkl\xc4\x85. Tai tikrai ypatinga ir \xc4\xafsp\xc5\xabdinga diena ir tikiuosi, kad dabar d\xc4\x97mesio centre yra tie t\xc5\xabkstan\xc4\x8diai, kurie redaguoja Vikipedij\xc4\x85 ir daro j\xc4\x85 nemokamu \xc5\xbeini\xc5\xb3 \xc5\xa1altiniu.\xe2\x80\x9c'